1Pahari handiai ungkup hong Tesalonika, je manjadi ungkup Hatalla Bapa tuntang Tuhan Yesus Kristus: Ikei, iete Paulus, Silas tuntang Timoteus maharap keleh Hatalla, manenga berkat tuntang kasanang akan keton. 2- 3Ikei harajur manarimakasih akan Hatalla tagal pahari samandiai. Gagenep ikei balakudoa intu Hatalla tuntang Bapa itah, ikei harajur balakudoa akan keton. Ikei mingat kilen ampie keton mamparahan kapercayan keton dengan Kristus huang gawin keton, kilen ampie keton sinta oloh beken sampai pahias manyang ewen, tuntang kilen ampie keton harap hayak dehen huang Tuhan itah Yesus Kristus. 4Pahari handiai, ikei katawan Hatalla sinta keton tuntang jari mintih keton manjadi oloh Ayue bewei. 5Basa ikei manyampai Barita Bahalap akan keton dia hapan kare auh bewei tapi kea hapan kuasa tuntang hapan Roh Hatalla. Tuntang ikei percaya toto dengan katoton Barita Bahalap te. Keton katawan kilen ampie ikei belom akan kapentingan keton katika ikei aton hong marak keton. 6Keton manumon sonto bara ikei tuntang sonto bara Tuhan. Aloh keton buah kapehe paham, keton manarima dengan kahanjak barita je ingabar ikei akan keton. Kahanjak te inenga awi Roh Hatalla. 7Tagal jete keton manjadi sonto akan kakare oloh Kristen je hong Makedonia tuntang Akhaya. 8Basa nampara bara keton, barita tahiu Tuhan jari tayap sampai akan Makedonia tuntang Akhaya. Tuntang dia baya jete bewei; barita tahiu kilen ampie keton percaya dengan Hatalla jari sampai akan hete-hete, sampai ikei dia perlu hindai mansanan taloh en-en. 9Kakare oloh te hakotak tahiu kilen ampie keton manarima ikei katika ikei bihin dumah manalih keton. Ewen mamander tahiu kilen ampie keton malekak kare dewa tuntang baya manalih ije Hatalla je belom mangat manyembah Ie. 10Ewen mamander kea tahiu kilen ampie keton mentai panumah Anak Hatalla bara sorga, iete Yesus, je jari imbelom awi Hatalla bara pampatei. Yesus jete kea je manyalamat itah bara kalait Hatalla je akan dumah.
bjn_Latn